Robert Mugabe begrawe‘n Soldaat staan Saterdag voor ‘n foto van Robert Mugabe tydens sy begrafnis. (Foto: Tsvangirayi Mukwazhi) Die oudpresident van Zimbabwe, Robert Mugabe, is Saterdag by sy landelike tuiste in dié land ter ruste gelê. ŉ Paar honderd roubeklaers, waaronder naaste familie en vriende, het die oudleier se begrafnis in Kutama in die Zvimba-distrik van Zimbabwe bygewoon. Sy opvolger, pres. Emmerson Mnangagwa, en ander regeringsamptenare het nie die begrafnis bygewoon nie. Maroela Media het vroeër berig Mugabe se rusplek was sedert sy dood vroeër vandeesmaand ŉ groot twispunt. Hoewel dit Mugabe se wens was om by sy landelike tuiste ter ruste gelê te word, het die Zimbabwiese regering daarop aangedring dat hy by die heldeakker in Harare begrawe word. Grace Mugabe Saterdag by haar man se begrafnis. (Foto: Tsvangirayi Mukwazhi) Die familie wou egter nie bes gee nie en die regering het vroeër vandeesweek ingestem dat Mugabe by die landelike tuiste begrawe word. ŉ Praalgraf word wel vir Mugabe by die heldeakker opgerig. Mugabe het vroeg vandeesmaand in ŉ hospitaal in Singapoer gesterf. Hy was 95 jaar oud.